**Osamelá apokalypsa**

ako malá som si myslela

že skončíme v plameňoch

vraj nás slnko zje

nie

toto je osamelá apokalypsa

nikoho nevidím

ale viem

xxx

táto zem nie je pre mňa

je príliš studená

neviem v nej pochovávať

so všetkým musím žiť

na povrchu

xxx

pripravila som sa na bolesť

nikto mi nepovedal

že sa viac budem báť

z diaľky vidím samu seba

je to celkom cudzia tvár

už sa skoro vôbec nehýbem

iba visím za nohy

povraz okolo kotníkov

toto nie je poprava

toto je čosi celkom iné

budem doma ešte dve letá

a jedno z nich

možno

nebude

xxx

najviac sa mi nepáči

že zajtra poviem

presne to isté